এবার তাহলে অ্যালগোরিদমটি ইমপ্লিমেন্ট করা যাক। প্রথমেই আমরা যত সংখ্যা পর্যন্ত প্রাইম বের করতে চাই, তত সাইজের একটা অ্যারে রাখব এবং অ্যারের প্রতিটি ইনডেক্সে ০ ভ্যালু রেখে দেব। এই ০ ভ্যালুই কোন সংখ্যার প্রাইমালিটি নির্দেশ করবে। প্রথমেই ২ এর সবগুলো গুণীতক ছেটে ফেলি-অর্থাৎ ২ এর গুণীতকের ইনডেক্সে ১ রেখে দেই। এবার ৩ থেকে যত সংখ্যা পর্যন্ত প্রাইম বের করতে চাই তত সংখ্যা পর্যন্ত একটা লুপ চালাব। যদি কোন সংখ্যার ইনডেক্সে ০ থাকে, তার মানে ওই সংখ্যাটি প্রাইম। তখন আরেকটি লুপ চালিয়ে ওই সংখ্যার সবগুলো গুণিতকের ইনডেক্সে ১ রেখে দেব। একদম শেষে যেসব নাম্বারের ইনডেক্সে ০ থাকবে, সেগুলোই আমরা কাঙ্ক্ষিত প্রাইম নাম্বার। চাইলে আমরা সেগুলোকে পরবর্তীতে ব্যবহারের জন্য কোন ভেক্টর কিংবা অ্যারেতে স্টোর করেও রাখতে পারি।